google/wiki40b huggingface dataset:
Siri

Annen bruk av navnet

Siri er et vanlig navn på kyr og geiter i Norge. Siri var også blant de hundre mest brukte kattenavnene i Norge i 2014.
Corrhenodes

Utseende

Middelsstore, sylindrisk, rødbrun trebukker. Antennene er kortere enn kroppen. Pronotum har rundede sider med en liten tann langt foran på hver sidekant. Dekkvingene er jevnbrede.

Levevis

Disse billene har larver som lever i død ved.

Utbredelse

Artene er utbredt i Australia og på Ny-Guinea.
Voks

Voks (Lat.: cera «voks») kan være mineralsk (parafinvoks), animalsk (hvalrav, bivoks) eller vegetabilsk (palmeoljevoks).
Disse er estere av lengre fettsyrer med en langkjedet basisk alkohol (ikke glyserol). Voks er vanligvis hardere enn fett. Ofte benyttes vannløselig voks til framstilling av kosmetikk. Men, det mest vanlige er vokslys.
Jordan (selskap)

Historie

Selskapet ble etablert i 1837, da den danske kammakeren Wilhelm Jordan etablerte en liten håndverkerforretning i Christiania. Fra 1927 begynte de produksjon av tannbørster i Norge, da Hjalmar Jordan, grunnleggerens barnebarn, ledet selskapet. I 1955 lanserte bedriften slagordet som siden er blitt et slags varemerke for selskapet, - og et munnhell i det norske språk: «Jordan vet hvordan».
1960 startet Jordan eksport av tannbørster og i 1970 ble de tildelt eksportprisen for bedriftens pionerinnsats innen eksportmarkedsføring. Årets Bedrift i Norge 1986.
22. juni 2012 ble selskapet kjøpt av Orkla ASA for 1,2 milliarder norske kroner. Dette året lanserte Jordan også en ny tannkrem, annonsert med å være «fremtidens tannkrem fri for såpestoffer som kan være skadelige mot munnen».
Kjersti Germeten

Familie

Kjersti Germeten var datter av filmkritiker Else Germeten (1918–92) og embedsmann Gunnar Germeten (1918–95) fra Stavanger. Komponisten Gunnar Germeten jr. (1947-1999) var hennes bror.
Hun var samboer med scenografen Christian Egemar.

Utdannelse

Etter examen artium tok hun en bachelor-eksamen i sosiologi ved University of Hawaii, og studerte også keramikk, skulptur, vev og drama ved det samme universitetet. Hun utdannet seg dessuten i billedvev ved Statens Lærerskole i forming, og underviste i 1968 i vev ved Ila sikringsanstalt.

Kunstnerisk virke

Germeten var i store deler av sin teaterkarriere tilknyttet Oslo Nye Teaters dukketeater. Den første forestillingen hun medvirket i var Smørbukk og dragen, som hadde premiere 17. mai 1969.
Dukkespilleren Marianne Edvardsen fortalte i et intervju i 2014 at Kjersti Germeten startet en "gateklubb" for barna i sitt eget nabolag, der hun lærte barna å lage dukker og spille med dem. Edvardsen var ti år gammel da hun ble med i Germetens "gateklubb", og det var dette som påvirket Edvardsens senere yrkesvalg. Senere ble Edvardsen og Germeten kolleger ved Oslo Nye Teater. Der samarbeidet de blant annet om å utvikle konseptet "babyteater" for helt små barn, som ble en stor suksess ved teatret. De utarbeidet også publikumssuksessen Oksen Ferdinand, som Edvardsen fortsatte å fremføre etter at Germeten døde i 2004.
Kjersti Germeten døde på scenen under en forestilling på Den Nationale Scene i Bergen.

Priser og utmerkelser

Kjersti Germeten ble tildelt Teaterkritikerprisen for 1983/1984 for forestillingen Den hvite selen, som hun hadde laget sammen med sin bror Gunnar Germeten jr. Denne forestillingen var basert på en tekst av Rudyard Kipling. Kjersti Germeten var ansvarlig for både manus, dukker og regi, mens broren hadde komponert musikken til forestillingen.
I 1994 mottok hun Oslo bys kunstnerpris, og i 2000 mottok hun Teskjekjerringprisen. Hun ble også tildelt Tyrihansprisen, som er UNIMA Norges ærespris for betydelig innsats for figurteaterkunsten.
I 2003 ble hun utnevnt til æresmedlem av Norsk Skuespillerforbund.
Charleston Southern University

Charleston Southern University er et kristent (baptistisk) universitet i Charleston, Sør-Carolina. Det ble grunnlagt i 1964.
Ved Charleston Southern var det i 2006 i alt 3 224 studenter, i høyere studier og profesjonsstudier opp til First Professional (M.Phil.). Mastergrad tilbys i økonomi/business, jus, og i lærerstudiet. Skolepengene var samme år US$ 16 780.
Rektor er dr Jairy Hunter.
Paraenicodes

Utbredelse

I likhet med de fleste andre Enicodini lever arten på Ny-Caledonia.
Arne Sunde

Bakgrunn og tidlig politisk karriere

Sunde vokste opp i Kristiania, tok examen artium ved Oslo Katedralskole, gikk Krigsskolen til 1905, og i 1911 tok han juridisk embetseksamen. 
Sunde etablerte seg som advokat i 1921 og ble høyesterettsadvokat året etter; han var en av de to advokater som førte Norges sak i forbindelse med «Grønlandssaken» for den internasjonale domstolen i Haag 1931–1933.
Sunde var justisminister i Mowinckels andre og tredje regjering (1930-1931 og 1933-35). Han var også ordfører i Aker kommune i to kortere perioder i 1930 og 1931. Sunde var også en periode høyesterettsdommer (1935-1936).

Andre verdenskrig

Ved den tyske invasjonen av Norge var Sunde major i reserven, og han organiserte en gruppe soldater som tok til fange tyske fallskjermsoldater på Dombås. På oppdrag fra regjeringen reiste Sunde til London, der han bidro til etableringen av Nortraship. Sunde ble 7. juni 1940 medlem av Johan Nygaardsvolds regjering, først som konsultativ statsråd deretter med ansvar for Forsyningsdepartementet, så Skipsfartsdepartementet.

Etterkrigstiden

Etter krigen gikk Sunde ut fra regjeringen og ble styreformann i Nortraship, hvor han spilte en viktig rolle i avviklingen av organisasjonen. I perioden 1949–1952 var han Norges FN-ambassadør, og var ved innledningen av Koreakrigen president i Sikkerhetsrådet.

Idrettskarriere

Sunde deltok under sommer-OL for Norge i 1912 i Stockholm med sjetteplass i skyting, lagkonkurranse i armégevær som beste resultat.
People's Choice Awards

People's Choice Awards er et TV-show der det blir delt ut priser til personer som har gjort mye for populærkulturen. Showet har vært arrangert hvert år siden 1975. The People's Choice Awards sendes på TV-kanalen CBS og blir produsert av selskapet Procter & Gamble.
Showets skaper heter Bob Stivers. Rangeringer for den årlige begivenheten toppet seg i 1977 da den tredje People's Choice Awards tiltrakk seg cirka 35,3 millioner seere som blant annet bevitnet at skuespiller Farrah Fawcett vant tittelen som «Favorite Female TV Star», og Star Wars vant innen kategorien «Beste bilde i film».
I 2008 innførte People's Choice Awards en ny kategori, nemlig «Favoritt Sci-Fi Show». De nominerte det året var Stargate Atlantis, Battlestar Galactica, og Doctor Who. Vinneren ble Stargate Atlantis.
De nominerte for People's Choice Awards for 2010 ble bestemt av medieforsknings-selskapet Visible Measures som har spesialisert seg på å måle publikums oppførsel på forskjellige videoer på internett.
Evebøfoss Fabrikker

Evebøfoss Fabrikker var en tekstilbedrift i Sandane i Sogn og Fjordane. Den ble etablert som shoddyfabrikk og overtatt i 1910 av Anders Hansen fra Utvik. Bedriften produserte vesentlig shoddy og ullvarer.
North Platte (Nebraska)

North Platte er en by i Lincoln County i delstaten Nebraska i USA med 24 733 innbyggere (2010). Navnet har den etter elven, det vil si fra North Platte River.
Grågås

Beskrivelse

Grågåsa når en lengde på 75–90 cm og har et vingespenn på 147–180 cm. Vekten er normalt cirka 2,2–5,5 kg. Den har oransjefarget nebb og er typisk grå med mørke spetter på øvre del av halsen og langs sidene. Spettene blir mørkere og større mot tuppen av¨vingefjærene, som er helt mørke. Fuglen har dessuten innslag av hvitt på undersiden av stjerten.
Grågåsa deles gjerne inn i to underarter, en vestlig og en østlig. Tidligere regnet man også norske, islandske og skotske grågjess som en egen underart, men en slik inndeling blir per i dag ikke akseptert. Allikevel kan det hende at denne populasjonen for framtiden kan regnes som en egen underart igjen, basert på morfologi, hekkebiologi og habitatvalg.
Det er beskrevet to underarter; vestlig grågås (A. a. anser) og østlig grågås (A. a. rubrirostris). Den østlige varianten skiller seg fra den vestlige gjennom å ha blekere farger og rosafarget nebb og øyeringer.

Utbredelse og hekking

Grågåsa er en trekkfugl, skjønt noen nordskotske hekkere og visse andre populasjoner i Nordvest-Europa kan være standfugler. Under trekket vår og høst er det kjent at grågjess kan «haike» med andre gjess, eksempelvis kortnebbgås på vei mot hekkeplassene på Svalbard.
Vestlig grågås (nominatformen) hekker på Island og i Nord- og Sentral-Europa, mens den overvintrer fra Skottland og sør til Nord-Afrika og østover til Iran.
Østlig grågås hekker i Romania, Tyrkia og Russland og østover til Kina, mens den overvintrer hovedsakelig fra Lilleasia til Øst-Kina.
I Norge hekker grågåsa (nominatformen) hovedsakelig langs kysten, på gress- og lyngkledde holmer og øyer, fra Oslofjorden til Porsangerfjorden. I senere tid er det også registrert hekkende grågås på det indre Østlandet. I 2007 hekket det et grågåspar på en av småøyene nedenfor Hønefossen i Hønefoss (kommunesenter i Ringerike kommune, Buskerud fylke), der Begnaelva og Randselva renner sammen og danner Storelva. Antallet hekkende par på Ringerike har siden vært økende. Hekkingen på Østlandet kan ha sammenheng med utsetting av fugl i indre Oslofjord fra 1960-tallet og framover. Tidligere hekket nemlig grågåsa bare fra Rogaland og nordover.

Domestisering

Gjess ble trolig domestisert for omkring 5 000 år siden. I Vesten stammer tamgåsa i hovedsak fra grågås og kalles Anser anser domesticus, mens den i Asia stammer fra svanegås og kalles Anser cygnoid domesticus. Domestiserte former kan bli betydelig større enn viltformen. I så måte regnes emdenergås (A. a. domesticus) som verdens største tamgåsrase. Gassen blir cirka 11–14 kg tung, og gåsa cirka 9–11 kg.

Annet

Innenfor vitenskapen har grågåsa en historisk posisjon som den arten som atferdsforskeren Konrad Lorenz først brukte i sine studier av det behavioristiske fenomenet preging.
Assi Azar

Bakgrunn

Azar ble født i Holon i Israel og er av bukharisk-jødisk og jemenittisk-jødisk herkomst.
Han dukket første gang opp som programleder for internett-programmet KIK, og i 2004–2005 var han vert for ungdomsprogrammet Exit. Senere deltok han i en rekke  tv-programmer på israelsk fjernsyn, inkludert Big Brother som han ledet sammen med Erez Tal fra 2008 til 2015. Siden 2013 har han også vært programleder for den israelske uttakingen til Eurovision Song Contest, HaKokhav HaBa.
25. januar 2019 kunngjorde Israels offentlige kringkastingsselskap at Azar skulle være programleder for Eurovision Song Contest 2019 i Tel Aviv sammen med Lucy Ayoub, Erez Tal og Bar Refaeli. Tal og Refaeli blir hovedverter, mens Azar og Ayoub skal være verter i artistenes oppholdsrom, green room.

Privatliv

I 2005 kom Azar ut som homofil. Kort tid etter begynte han å lage dokumentarfilmen Mom and Dad: I Have Something to Tell You. 11. april 2016 giftet han seg med sin spanske kjæreste Albert Escolà i Barcelona.
Azar er en LHBT-aktivist, og i 2009 ble han kåret til blant de hundre mest innflytelsesrike homofile personene i verden av Out Magazine.
Regnbuehinnebetennelse

Kronisk regnbuehinnebetennelse

Kronisk regnbuehinnebetennelse er en autoimmun sykdom, som innebærer at immunforsvaret i kroppen som normalt beskytter oss mot virus og bakterier angriper sitt eget vev, som i dette tilfellet regnbuehinnen. Ubehandlet vil den føre til blindhet. Av den kroniske varianten vil man sjelden oppdage symptomer selv i tide. Derfor må personer som har risiko for regnbuehinnebetennese gå jevnlig til kontroll hos øyelege.

Akutt regnbuehinnebetennelse

Ved den akutte typen for regnbuehinnebetennelse vil øyet raskt bli rødt og vondt, pupillen kan trekke seg litt sammen og man føler også ofte en sterk lysømfintlighet. Da må man komme under behandling innen få dager, for å unngå skader på øyet. Pasienter som har hatt akutt regnbuehinnebetennelse bør derfor være spesielt oppmerksomme på rødhet i øyeeplet, da dette gjerne er det første merkbare tegnet. Den klareste indikasjonen er en jevn rødfarge over hele den hvite delen av øyeeplet, men røde stier som passerer over grensen til regnbuehinnen bør også undersøkes da dette vanligvis forekommer først.

Behandling

Når regnbuehinnebetennelse først er oppdaget, er den vanligvis lett å behandle med øyedråper (se "preparater"). Ved alvorlige tilfeller og vanskelige tilfeller hvor dråpebehandling ikke er tilstrekkelig, vil det kunne bli behov for immundempende behandling med steroider, cellegift og biologiske immundempende medisiner. Ofte kan infeksjon forflytte seg til synsnerven og behandles eventuelt videre med kortikosteroider.

Preparater

Vanlige preparater ved behandling av regnbuehinnebetennelse er dråpebehandling med Atropin og kloramfenikolpreparater som Spersadex. Der dette ikke er tilstrekkelig suppleres det gjerne med kortisonpreparater som Prednisolon.
Homonyx

Utseende

Middelsstore (20-25 millimeter), avlange, svarte skarabider med bronseaktig metallglans. Dekkvingene har dype punktrader.

Utbredelse

Slekten er utbredt i det sørlige Sør-Amerika.
Vossische Zeitung

Vossische Zeitung var en overregional anerkjent avis som ble grunnlagt i Berlin i 1721. Avisen hadde sin opprinnelse i Berlinische Ordinaire Zeitung fra 1704. Vossische Zeitung inntok den politiske posisjonen til det liberale borgerskapet. Den ble generelt ansett som Tysklands nasjonale avis, på samme måte som The Times i Storbritannia og Le Temps i Frankrike.
I 1934 ble avisen inndratt og forbudt av det nasjonalsosialistiske regjerende partiet NSDAP.
De tre teologale dyder

De teologale dyder i katolsk teologi

I katolsk teologi skjelnes det mellom disse dyder om kardinaldydene, ettersom de utelukkende kan mottas av mennesket ved hjelp av guddommelig nåde.
De teologale dyder kalles teologale ettersom objektet for disse dydene er guddommen (theos). Andre dyder har laster som vrengebilde. Men når det gjelder de teologale dyder er det ikke noen lastefulle vrengebilder som kan sies å svare til grenseløs tro, håp eller kjærlighet så lenge Gud er objektet for disse dyder.
Marpissa radiata

Utseende

Marpissa radiata er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Frank Soehnle

Utdannelse

Soehnle utdannet seg i figurteaterfaget ved Staatliche Hochschule für Musik und Darstellende Kunst Stuttgart i perioden 1983-1987. I 1987 ble han uteksaminert med en mastergrad i figurteater.
Den anerkjente figurteaterkunstneren Albrecht Roser var blant hans inspiratorer og læremestere.

Kunstnerisk virke

Etter utdannelsen ble han kunstnerisk leder for kompaniet Figurentheater Karlsruhe. Denne stillingen hadde han fra 1987 til 1990. Sammen med Karin Ersching etablerte han i 1991 turnékompaniet figuren theater tübingen, som per 2018 fortsatt er i virksomhet, og som siden startet har rettet seg mot et voksent publikum. Fra det tidspunktet har han turnert verden over, med sine figurteaterproduksjoner – både som soloutøver og med ulike kompanier. 
I tillegg til å være utøvende kunstner underviser han også ved flere videregående skoler.

Priser og hedersbevisninger

Høsten 2018 arrangeres en utstilling om Frank Soehnles figurteaterkunst på Münchner Stadtmuseum, i forbindelse med figurteaterfestivalen «Internationales Figurentheaterfestival „mit:gefühl“». Utstillingens engelske tittel er „Wunderkammer – Frank Soehnles Figurentheater in dialogue with the puppet theatre collection of Munich“.
Herefoss bygdekvinnelag

Herefoss bygdekvinnelag ble stiftet 3. mai 1947 i Herefoss i Aust-Agder. Foreningen var et lokallag underlagt Norges bondekvinnelag. Laget het Herefoss bondekvinnelag i perioden 1947–1951.

Virksomhet

Laget utførte forskjellige typer praktisk arbeid, samlet inn penger, samt holdt ulike kurs, som for eksempel kurs i bunadssøm. På lagsmøtene var det andakt, foredrag av medlemmene, husmorråd, spørreklasse samt utfylling av lagsavisen Bygdekvinna. 
Laget ble lagt ned i 1999 på grunn av dalene medlemstall. Siste årsmøte var 20. oktober 1999.

Arkivet

Arkivet etter Herefoss bygdekvinnelag befinner seg på KUBEN i Arendal. Arkivet omfatter møtebøker, journaler, korrespondanse, medlemsliste, regnskap og den håndskrevne lagsavisa Bygdekvinna.
ABC-øyene (Alaska)

ABC-øyene er en fellesbetegnelse på de amerikanske øyene Admiralty Island, Baranof Island og Chichagof Island, som samlet utgjør en betydelig del av Alexanderøyene, utenfor sørøstkysten av Alaska. De tre ABC-øyene er blant USAs ti største øyer.
På ABC-øyene finner man blant annet en av verdens tetteste bestander av brunbjørn (Ursus arctos).
E-læring

E-læring (forkortelse for elektronisk læring) omfatter en rekke former for læringsarbeid der den lærende normalt benytter en datamaskin for å motta lærestoff og oppgaver, arbeide med og diskutere disse og levere sine besvarelser. Vanligvis får de lærende lærestoffet presentert via Internett og presentasjonen kan være interaktiv, enten ved at datamaskinen gir ulike former for respons eller gjennom kommunikasjon med andre lærende og veiledere. 
Når undervisningen skjer via mobilt utstyr, som mobiltelefoner eller lommedatamaskiner, blir e-læring gjerne kalt for m-læring.

Historie

E-læring har sitt utspring i spesiallagete dataprogrammer og CD-ROM-kurs. Utviklingen skjøt fart på midten av 1990-tallet, og etter hvert som kapasiteten på Internett økte ble nettet i stadig større grad benyttet som distribusjonsmedium for denne typen undervisning.
Innholdet i kursene på CD-plater o.l. var monolittisk, det vil si at de ikke var enkle å dele opp i moduler for gjenbruk. Innholdet ble som regel integrert i selve presentasjonsprogrammet, som hadde sitt eget system for navigering mellom leksjonene. Dette var løsninger som krevde en del utviklingskostnader utover selve innholdsdelen.
Med distribusjon via World Wide Web ble det enklere å skille innholdet fra presentasjonslogikken, og det ble utviklet rene LMS, «Learning Management System», læremiddelsystem eller læringsplattform, som var uavhengige av innhold.
Kursutviklere begynte å lage læremoduler som kunne gjenbrukes (kurspakker uten egne, interne navigasjonssystem) for import til LMS-programmer som tok seg av selv presentasjonen med leksjoner og oppfølging av elevene. Kombinasjonen av slike kurspakker og LMS-nettsteder er i dag den mest utbredte formen for e-læring.
E-læring har i økende grad blitt tatt i bruk i Norge. I en tidlig fase var e-læring populært innen bedriftsopplæring, fordi det er økonomisk og sparsommelig å slippe å sende de ansatte av sted på reise hver gang det er behov for kursing og oppdatering. I løpet av de siste ti årene har imidlertid undervisningsinstitusjoner på alle nivå skaffet seg læringsplattformer. Undervisningsinstitusjonenes bruk omfatter ren fjernundervisning, men den vanligste bruken er som et supplement til ordinær undervisning – noe som gjerne omtales som blended learning.
Varig gode

Et varig gode er et økonomisk gode som har en lang levetid og kan gi nytte over tid istedenfor å bli konsumert med en gang. Siden disse godene lever over en lengre periode så har konsumentene en lengre periode hvor godet kan kjøpes inn. Siden kjøp av slike goder kan utsettes over lengre perioder fører dette til at disse spesifikke godene har en mindre elastisitet i det lange løp og større elastisitet i det korte løp, i motsetning til ikke-varige goder.
Kultivar

En kultivar er en kultivert plante som har fått navn under International Code of Nomenclature for Cultivated Plants, som stiller krav til egenskaper hos planter som skal få status som kultivar. Blant kravene er kultivaren tydelig må være forskjellig fra alle andre eksisterende kultivarer, og at egenskapene er stabile over tid slik at de beholdes ved formering etter en egnet formeringsmetode. Det at en plante får status som kultivar gir forholdsvis begrensede rettigheter, og får ikke konsekvenser for annet enn navngivingen. Det gir ingen juridisk beskyttelse. 
For jordbruksvekster brukes ofte termen sort i samme mening som kultivar.
Selve ordet kultivar er et teleskopord sammensatt av «kultivert» og «variant».  Det er ikke synonymt med begrepet varietet.
Kultivarnavnet skal stå i enkle anførselstegn og skal ikke skrives med kursiv. Tidligere ble kultivarnavn skrevet med kapiteler eller forkortelsen «cv.» ble brukt.
Croydon Common FC

Croydon Common Football Club var en engelsk forballklubb i Croydon i sør-London. Klubben ble grunnlagt i 1897 som en amatørklubb, og ble profesjonell i 1907 da den ble med i 2. divisjon i Southern Football League. Klubben ble oppløst i 1917, og var den eneste klubben i 1. divisjon i Southern Football League, som ikke ble genopprettet etter første verdenskrig. Klubben hadde sin hjemmebane på Croydon Common Athletic Ground, også kalt The Nest.
Pontremoli

Frazioni

Kommunen omfatter følgende frazioni
Arzelato, Arzengio, Barca, Baselica, Bassone, Belvedere, Braia, Bratto, Caná, Canale Scuro, Careola, Cargalla Inferiore, Cargalla Superiore, Casalina, Castangiola, Cavezzana D'Antena, Ceretoli, Cervara, Costa di Soglio, Dozzano, Gravagna Montale, Gravagna San Rocco, Grondola, Groppodalosio, Groppoli di Cavezzana D'Antena, Guinadi, La Colla, La Serra, Mignegno, Molinello, Montelungo Inferiore, Montelungo Superiore, Monti, Navola, Oppilo, Pian di Valle, Pietra Piccata, Poderi, Pollina, Ponte Teglia, Pracchiola, Prà del Prete, Previdé, Saliceto Belvedere, San Cristoforo, San Lorenzo, Santa Giustina, Scorano, Sergola, Serola, Soglio, Teglia, Toplecca di Sopra, Toplecca di Sotto, Torrano, Traverde, Valle, Versola, Veserada, Vignola, Villa Vecchia
Verifikasjon (vitenskap)

Dokumentasjonen av en påstands sannhet betegnes som verifikasjon («sanngjøring», av latin verus = «sant» og facere = «å gjøre»). I vitenskapsteorien betegnes en vitenskapelig hypotese som verifisert hvis den har blitt bekreftet av empiriske observasjoner. Verifikasjon spiller en større rolle i de idiografiske enn i de nomotetiske vitenskapene. Det er nemlig bare eksistensielle og singulære utsagn som kan verifiseres («det eksisterer en A som oppfyller B» resp. «en konkret A oppfyller B»). Universelle utsagn («alle A oppfyller B») kan ikke verifiseres empirisk; de kan til gjengjeld falsifiseres (motbevises). I formalvitenskapene som logikk og matematikk snakker man derimot om bevis av utsagn, ikke om deres verifikasjon.
For å illustrere forholdene med et klassisk eksempel, kan ikke påstanden «alle svaner er hvite» verifiseres gjennom observasjon. Selv tusen observasjoner av hvite svaner viser bare at tusen svaner er hvite, men ikke at alle svaner er hvite. Påstanden «det fins svarte svaner» kan derimot verifiseres gjennom én eneste (troverdig) observasjon av f.eks. en grønn eller svart svane.
Selv på områder der verifikasjon er mulig, betraktes den aldri som et absolutt bevis i vitenskapsteoretisk forstand, men som en provisorisk bekreftelse av hypotesen. Verifikasjonen kan senere vise seg å ha blitt foretatt på feilaktig grunnlag. Grunnen er bl.a. at de empiriske observasjonene som ble brukt for å verifisere hypotesen, kan ha blitt feiltolket. Enhver observasjon (eller rettere sagt dens tolkning) er i seg selv en singulær hypotese, som kan bli verifisert eller falsifisert i lys av senere observasjoner og tolkninger.
I den logiske empirismen og beslektede «positivistiske» vitenskapsteoretiske strømninger prøvde man å definere vitenskap via verifiserbarhet: Bare utsagn som er verifiserbare, er meningsfulle; og bare meningsfulle utsagn er vitenskapelige. Man så for seg at man kunne verifisere, eller i det minste sannsynliggjøre, slike utsagn gjennom induksjon. Karl Popper har vist at dette ikke er mulig: Universelle utsagn kan verken bevises eller sannsynliggjøres gjennom induksjon, men det gjør dem ikke meningsløse. I beste fall kan et universelt utsagn sies å være styrket (men ikke bekreftet) gjennom en empirisk test.